Man is 'dood soos hy geleef het' – toe hy iemand help | Netwerk24
Deur Ané van Zyl 10 Januarie 2019 20:43
Haar seun was sy lewe lank iemand wat 'n ander mens in nood sou help sonder om te skroom. Hy is dood soos hy geleef het.
So het 'n hartseer Catherine Hendricks (56), Donderdag gesê van haar seun Keenan Hendricks (31), van Colorado Park, Mitchells Plain, wat Woensdag in die see verdrink het.
Hy het by die Wolfgat-natuurreservaat buite Mitchells Plain saam met 'n vriend 'n 13-jarige gestremde meisie uit die onstuimige see aan die Valsbaai-kus probeer red.
Hy was saam met 'n paar vriende by die natuurreservaat toe hulle sien die kind is in die moeilikheid.
"Ek hoor die meisie is gered. Ek hoop dit gaan goed met haar in die hospitaal," sê Catherine.
"Ons vermoed woeste seestrome het Keenan vasgevang.
"Hy is dood soos hy geleef het. Hy wou altyd net help en gee. Hy het alles vir ander mense gedoen. Ek is so dankbaar dat hy op so 'n eerbare manier gesterf het."
Craig Lambinon, woordvoerder van die NSRI, sê die meisie het omstreeks 16:30 in vlak water gespeel toe sy dieper die see ingetrek is. Die twee mans is die see in om haar te gaan help.
Menseredders het die NSRI ontbied en die drie is uit die see gered. Noodbehandeling is toegepas, maar vir Keenan was dit te laat. Hy is op die toneel dood verklaar.